Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 958/12/7701	Bardejov, 20.3.2013
EEČ : 2-54-28-2013

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov a iné trestné činy

Rozhodol: 	prokurátorka Okresnej prokuratúry Bardejov
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
dňa 17.12.2012 okolo 09.00 hod. v školskej šatni Základnej školy Komenského č.  23 v Bardejove odcudzila žiačke XXXXX, nar. 25.9.1998, trvale bytom XXXXX, ul. XXXXX, zo školskej tašky zväzok kľúčov, na ktorom bol kľúč od vchodových dverí bytu v panelovom obytnom dome na ul. XXXXX v Bardejove, ktorého majiteľkou je XXXXX, nar. XXXXX, trvale bytom tamtiež, kľúč od vchodových dverí vchodu č. 9 tohto panelového obytného domu, kľúč od triedy 8.D Základnej školy na Komenského č. 23 v Bardejove a prívesok s fotkou žiačky XXXXX, následne toho istého dňa okolo 12.30 hod. si odcudzenými kľúčmi otvorila dvere vchodu a následne bytu XXXXX, vošla dnu a z detskej izby odcudzila netbook čiernej farby zn. ASUS, model 1015BX, séria BB0AASO45935, RMA č. CZA12B1617, prívodný kábel k netbooku a optickú myš, čím takto svojím konaním spôsobila XXXXX, nar. XXXXX, škodu vo výške 142,- € 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ v Bardejove sp. zn.: ORP-707/BJ-BJ-2012 zo dňa 30.12.20121 bolo podľa § 206 ods. 1 Tr. por. vznesené obvinenie XXXXX pre jednočinný súbeh prečinu krádeže podľa § 212 ods. 2 písm. a/ Trestného zákona a prečinu porušovania domovej slobody podľa § 194 ods. 1 Tr. zákona, a to na tom skutkovom základe, že dňa 17.12.2012 okolo 09.00 hod. v školskej šatni Základnej školy Komenského č.  23 v Bardejove odcudzila žiačke XXXXX, nar. 25.9.1998, trvale bytom XXXXX, ul. XXXXX, zo školskej tašky zväzok kľúčov, na ktorom bol kľúč od vchodových dverí bytu v panelovom obytnom dome na ul. XXXXX v Bardejove, ktorého majiteľkou je XXXXX, nar. XXXXX, trvale bytom tamtiež, kľúč od vchodových dverí vchodu č. 9 tohto panelového obytného domu, kľúč od triedy 8.D Základnej školy na Komenského č. 23 v Bardejove a prívesok s fotkou žiačky XXXXX, následne toho istého dňa okolo 12.30 hod. si odcudzenými kľúčmi otvorila dvere vchodu a následne bytu XXXXX, vošla dnu a z detskej izby odcudzila netbook čiernej farby zn. ASUS, model 1015BX, séria BB0AASO45935, RMA č. CZA12B1617, prívodný kábel k netbooku a optickú myš, čím takto svojím konaním spôsobila XXXXX, nar. XXXXX, škodu vo výške 142,- €.  

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
 
Podľa ods. 2 cit. ustanovenia v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Preskúmaním predloženého vyšetrovacieho spisu som zistila, že obv. XXXXX je trestne stíhaná za prečin krádeže podľa § 212 ods. 2 písm. a/ Trestného zákona, kde je základná trestná sadzba určená až na dva roky, a taktiež za prečin porušovania domovej slobody podľa § 194 ods. 1 Trestného zákona, kde zákon stanovuje trest v rovnakom trvaní. Obvinená sa k spáchaniu skutku priznala pred povereným príslušníkom PZ počas výsluchu konanom dňa 18.02.2013 na Obvodnom oddelení PZ v Bardejove za prítomnosti jej obhajcu a sociálneho kurátora. Odcudzené veci, a to netbook čiernej farby zn. ASUS, model 1015BX, séria BB0AASO45935, RMA č. CZA12B1617, prívodný kábel k netbooku a optickú myš, dobrovoľne vydala poverenému príslušníkovi PZ dňa 18.12.2012, ktorý ich následne uznesením sp. zn. ORP-707/BJ-BJ-2012 zo dňa 18.12.2012 vrátil majiteľke XXXXX, nar. XXXXX, trvale bytom XXXXX, ul. XXXXX, a teda obvinenej nevznikla povinnosť na náhradu škody, nakoľko iná škoda nevznikla. 

Z vyžiadaných správ z miesta trvalého bydliska obvinenej, výpisu z evidencie priestupkov a odpisu registra trestov vyplýva, že u obvinenej ide o prvé protiprávne konanie, a vzhľadom na túto skutočnosť, ako aj na prejavenú ľútosť v priebehu trestného konania a sľub obvinenej, že sa takéhoto konania viac nedopustí, dospela som k záveru, že toto rozhodnutie o podmienečnom zastavení trestného konania je z hľadiska nápravy obvinenej postačujúce.

Podľa § 216 ods. 2 Tr. poriadku bola obvinenej určená skúšobná doba na dvanásť mesiacov, počas ktorej je povinná viesť riadny život. 

Z uvedených dôvodov bolo preto potrebné rozhodnúť tak, ako je uvedené vo výrokovej časti tohto uznesenia.

         

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladislava Slosarčíková
prokurátorka